Burjassot celebra la IV Trobada de Benvinguda al curs escolar 2024/2025, el 6 i el 10 de setembre
2025-07-24

Un any més, des de les Regidories d’Educació i de Protecció i Drets de la Infància, de l’Ajuntament de Burjassot, dirigides per Manuela Carrero i Yolanda Andrés, respectivament, es donarà la benvinguda al nou curs escolar d’una manera dinàmica, divertida i alhora formativa per a la comunitat educativa del municipi. Esta activitat continua la dinàmica de treball del municipi dins de les accions que desenvolupa dins del projecte “La Ciutat de les xiquetes i els xiquets”, al qual està adherit el municipi.

El divendres 6 i el dimarts 10 de setembre, Burjassot acollirà dos jornades formatives dirigides al professorat dins de la IV Trobada de Bienvenida al curs escolar 2024-2025. Un any més, el departament d’Educació ha convocat un espai on els docents assistents podran intercanviar experiències i l’oportunitat d’aprendre i formar-se de la experiència dels ponents triats per a l’ocasió.

Per a participar en les jornades és necessària la inscripció ja que la del divendres 6 de setembre és presencial i l’aforament és limitat. Únicament es contemplaran les 125 primeres instàncies rebudes per orde d’inscripció, per a la sessió que tindrà lloc en el Centre Socioeducatiu Díaz Pintado, de 9.00 a 14.30 hores. És requisit imprescindible enguany que les persones que s’inscriguen siguen treballadors del municipi de Burjassot. Esta primera sessió comptarà amb les ponències de Manu Velasco i Jorge Ruiz (vocalista de Maldita Nerea).

La sessió del dimarts 10 de setembre, que és en línia i de 17.30 a 19.30 hores, és un seminari web que està en procés de confirmació per part del CEFIRE de Sagunt.

El departament d’Educació de l’Ajuntament sol·licita que s’emplene correctament tot el qüestionari en aquest ENLLAÇ, perquè està en procés de ser certificat pel CEFIRE, per la qual cosa una vegada es dispose de les dades de tots els assistents, es traslladaran al CEFIRE de Sagunt.